Document ID: 32014D0250

A BIZOTTSÁG VÉGREHAJTÁSI HATÁROZATA
(2014. április 29.)
a 2010/221/EU határozatnak az Ostreid herpeszvírus 1 μνar (OsHV-1 μνar) Írország és az Egyesült Királyság egyes területeire való behurcolásának megakadályozására irányuló nemzeti intézkedések jóváhagyása tekintetében történő módosításáról
(az értesítés a C(2014) 2763. számú dokumentummal történt)
(EGT-vonatkozású szöveg)
(2014/250/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a tenyésztett víziállatokra és az azokból származó termékekre vonatkozó állat-egészségügyi követelményekről és a víziállatokban előforduló egyes betegségek megelőzéséről és az azok elleni védekezésről szóló, 2006. október 24-i 2006/88/EK tanácsi irányelvre (1) és különösen annak 43. cikke (2) bekezdésére,
mivel:
(1)
A 2010/221/EU bizottsági határozat (2) bizonyos tagállamok számára engedélyezi, hogy egyes betegségek területükre történő behurcolásának elkerülésére forgalombahozatali és behozatali korlátozásokat alkalmazzanak bizonyos víziállatok szállítmányaival kapcsolatban.
(2)
A tagállamok csak akkor alkalmazhatnak ilyen korlátozó intézkedéseket, ha vagy bizonyították, hogy a területük, illetve annak egy meghatározott része mentes a kérdéses betegségtől, vagy arra vonatkozóan felszámolási programot hoztak létre.
(3)
A 2010/221/EU határozat I. és III. melléklete felsorolja Írország és az Egyesült Királyság azon területeit, amelyeken az Ostreid herpeszvírus 1 μνar (a továbbiakban: OsHV-1 μνar) elleni védekezésre jóváhagyott nemzeti intézkedéseket alkalmaznak.
(4)
Mivel az OsHV-1 μνar olyan új vírusnak számított, amelyet még sok bizonytalanság övez, és mivel a 2010/221/EU határozattal jóváhagyott felügyeleti programok teljes értékelése még nem történt meg, a 2013/213/EU bizottsági végrehajtási határozat (3) engedélyezte, hogy az említett területekre az OsHV-1 μνar tekintetében 2014. április 30-ig korlátozó intézkedéseket alkalmazzanak.
(5)
A jelenleg rendelkezésre álló tudományos tények továbbra is arról tanúskodnak, hogy az OsHV-1 μvar olyan kórokozó, amely a fiatal osztrigák és kagylólárvák elhullása nyomán gyűjtött legtöbb mintában továbbra is kimutatható, a betegséghez fűződő általános mortalitás pedig az elmúlt két év során csökkent, majd állandósult. Az írországi és egyesült királysági felügyeleti programok ezenfelül azt mutatják, hogy a csendes-óceáni osztrigák tenyésztési területei közül jelentős azon területek száma, amelyek a betegségtől mentesek maradtak. Az említett programok tanúsága szerint a szállítási korlátozások alkalmazása eredményes volt. Ugyanakkor marad néhány bizonytalansági tényező a betegség epidemiológiájával, valamint azzal kapcsolatban, mely intézkedések járulnak hozzá a legmegfelelőbben az eredményes járványvédelemhez. Ezért a helyzet átfogóbb tudományos értékelésére van szükség, ezen belül pedig arra, hogy az Európai Élelmiszerbiztonsági Hatóság (a továbbiakban: EFSA) új tudományos szakvéleményt bocsásson ki.
(6)
Az OsHV-1 μvar unióbeli terjedésére vonatkozóan rendelkezésre álló tudományos és epidemiológiai bizonyítékok alapján, valamint az új EFSA-szakvélemény elkészüléséig helyénvaló meghosszabbítani a jelenleg hatályban lévő azon intézkedések érvényességét, melyek révén a tagállamok e betegség tekintetében egyedi korlátozásokat alkalmazhatnak. Az érvényesség időtartama legfeljebb további két évvel, 2016. április 30-ig hosszabbítható meg.
(7)
A 2014/12/EU bizottsági végrehajtási határozat (4) megerősítette az OsHV-1 μvar tekintetében az Egyesült Királyság alábbi területeinek betegségtől mentes státusát azáltal, hogy előírta azok felvételét a 2010/221/EU határozat I. mellékletébe: i. az Egyesült Királyság területe, kivéve a következőket: Whitstable Bay (Kent), Blackwater-torkolat (Essex) és Poole Harbour (Dorset); ii. Észak-Írország területe: Larne Lough térsége; és iii. Guernsey területe.
(8)
Az Egyesült Királyság Bizottság felé tett nyilatkozata értelmében az OsHV-1 μvarra irányuló felügyeleti program - a fertőzött területek kivételével - betegségmentes státus fennállását bizonyítja, és a továbbiakban nem alkalmazandó a 2010/221/EU határozat III. mellékletében megadottak szerint.
(9)
A 2010/221/EU határozat III. mellékletében az Egyesült Királyságra vonatkozó bejegyzés ezért törlendő.
(10)
A 2010/221/EU határozatot a fentieknek megfelelően módosítani kell.
(11)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2010/221/EU határozat 3a. cikkének (2) bekezdésében a „2014. április 30-ig” szöveg helyébe a „2016. április 30-ig” szöveg lép.
2. cikk
A 2010/221/EU határozat III. mellékletében törlendő az Ostreid herpeszvírus 1 μνar (OsHV-1 μνar) tekintetében az Egyesült Királyságra vonatkozó bejegyzés.
3. cikk
Ezt a határozatot 2014. május 1-jétől kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2014. április 29-én.

Labels: 3
18
6